גלריה בארי

מור רימר, 2021, גלריה בארי. צילום עמרי קרן לפידות
גלריה בארי הוקמה בקיבוץ בארי באוקטובר 1986, והציגה מאז מאות תערוכות בהן השתתפו מטובי האמנים בישראל, ותיקים וצעירים. בטבח ההמוני בקיבוץ שביצעו מחבלים מארגון הטרור חמאס ב-7 באוקטובר 2023, בו רצחו מעל 100 מתושביו, נהרסה הגלריה כליל.<ref></ref> בתחילת 2024 תתחיל הגלריה לפעול למשך 3 שנים בבית רומנו בתל אביב.

== היסטוריה ==
הגלריה נחנכה בחגיגות ה-40 לקיבוץ בארי, במטרה "להוסיף לצריכת הלחם את צריכת הרוח, ליצירת המעשה את יצירת האמנות, כי לא על הלחם לבדו יחיה האדם, להביא אמנות ישראלית עכשווית במיטבה אל הפריפריה שלנו ולחשוף את הציבור לתרבות ולאמנות המתרחשת בארץ".<ref></ref> תחילה מוקמה הגלריה במרתף שמתחת לחדר האוכל, ובשנת 1996 עברה לצריף ששימש את חדר האוכל הישן, במרכז הקבוץ ובסמוך לחדר האוכל החדש.
טליה ישראלי, גלריה בארי, 2023, צילום: דניאל חנוך
מייסדי הגלריה היו בני בארי, אלון כסלו ואורית סבירסקי, שהייתה האוצרת הראשונה של הגלריה. בשנת 1993 החלה זיוה ילין, שהוריה היו ממקימי הקיבוץ, לשמש כמנהלת וכאוצרת הגלריה, ובהמשך הצטרפה אליה האמנית והאוצרת סופי ברזון מקאי.<ref></ref> באוקטובר 2023 פרשה ילין מהניהול ומכהנת כאוצרת הגלריה.

עד 2022 הוצגו בגלריה כ-400 תערוכות הכוללות עבודות ציור, פיסול, צילום, וידאו, הדפס, מיצב ופרפורמנס. בין האמנים שהציגו במשך השנים נמנים אניסה אשקר, טליה ישראלי,<ref></ref> אילת זהר, חן שיש, עלמה יצחקי, מרים כבסה, מוש קאשי, נאווה פרנקל, אתי אברג'ל,<ref></ref> ישראל רבינוביץ<ref></ref> ועוד אמנים רבים. בנוסף, התקיימו בגלריה מפגשים עם אמנים, הדרכות לגילאים שונים ואירועי תרבות. הגלריה הפיקה 3–4 ספרי אמן וקטלוגים בשנה לתערוכות נבחרות. בשנת 2021 הושק ביריד "צבע טרי" "פרס "גלריה בארי לאמנ.ית מצטיינ.ת", שהוענק לאמן שהציג בחממת האמנים העצמאיים ביריד.<ref></ref>
ניבי אלרואי ועתר גבע, גלריה בארי, 2023. צילום: דניאל חנוך
הגלריה הייתה מוסד ציבור הנתמך מכספי משרד התרבות והספורט.

== הגלריה בעקבות הטבח בבארי ==

ביום הטבח בבארי הוחרבה הגלריה כליל. מבנה העץ בו שכנה במרכז הקיבוץ נשרף כולו וכן נשרפו עבודותיה של הצלמת אסנת בן־דב שהציגה במקום תערוכת יחיד - "צל של ציפור חולפת". תערוכתו של האמן מתי אלמליח "ואני, לו רק הייתי יכול, הייתי" הייתה אמורה להיפתח בגלריה לאחר התערוכה של בן-דב.

ילין וברזון־מקאי פונו למלון בים המלח, אחרי שבמשך שעות ארוכות חיכו לחילוץ כשמחבלים הסתובבו בתוך בתיהן. אורית סבירסקי נרצחה במתקפה. לאחר הטבח אמרה ילין: ״על לחזור לקיבוץ לא מדברים איתנו עדיין. קודם כל יש מלחמה שצריכה להסתיים וצריך לטפל בחמאס. מה שקרה לא משאיר את האפשרות לחיות לצידם. זו ההבנה שלי היום. אבל בארי הוא הבית שלנו והוא מקום מדהים, והוא יחזור להיות מקום מדהים בעיקר כי יש בו קהילה כל כך חזקה״.

במהלך נובמבר 2023 שוחזרו היצירות של בן-דב, בסיוע ומימון של גופים שונים. התערוכה תוצג שוב במוזיאון ינקו דאדא בעין הוד החל ב-9 בדצמבר 2023.<ref></ref>

בהחלטה משותפת של האוצרות ילין וברזון-מקאי ועיריית תל אביב, הוחלט כי הגלריה תפעל למשך 3 שנים בבית רומנו בתל אביב. ההחלטה התקבלה לאחר סיור שנערך ב-8 מיקומים שונים כדי לאתר מקום מתאים. האוצרות שואפות להתחיל את הפעילות בבית רומנו בסוף פברואר 2024. התערוכה הראשונה תהיה של הציירת יעל חובב.

ב-27 בנובמבר 2023 הצהיר נשיא גרמניה, פרנק-ואלטר שטיינמאייר, על כוונת הפרלמנט הגרמני לתרום שבעה מילון אירו לבנייה מחדש של הגלריה.

== קישורים חיצוניים ==
* [https://gallerybeeri.co.il/ אתר גלריה בארי]
* [https://www.facebook.com/gallerybeeri/ גלריה בארי] ברשת החברתית פייסבוק
* [https://www.ziva-jelin.com/ האתר של זיוה לוין]
* [https://sofiemackie.com/ האתר של סופי ברזון-מקאי]
* 

== הערות שוליים ==

קטגוריה:בארי
קטגוריה:מועצה אזורית אשכול
קטגוריה:גלריות לאמנות
קטגוריה:הטבח בבארי
קטגוריה:מבנים שנהרסו במלחמת חרבות ברזל